Hoërskoolleerders, kom leer liedjies skryf soos Elvis Blue! | LitNet
Elvis Blue is een van die aanbieders by die Lucas Maree-liedjiewerkswinkel. Foto: Eon Coetzee
Indien jy nog altyd daarvan gedroom het om 'n liedjie te skryf, maar voel jy het nie die nodige kennis of vaardighede om dáái ballade vir jou ou/meisie te laat realiseer nie, is die Lucas Maree-liedjiewerkswinkel vir hoërskoolleerders net vir jou.
Vir die veelbekroonde sanger Elvis Blue – een van die aanbieders by die werkswinkel – is die skryf van musiek 'n vaardigheid wat 'n mens moet aanleer.
Daarom is dié werkswinkel, wat moontlik gemaak word deur die ATKV en die Atterbury Trust, met die ondersteuning van die Afrikaanse Hoër Seunskool, 'n moet.
"Ek is seker dis anders vir almal, maar in my ervaring is die skryf van musiek 'n vaardigheid wat 'n mens moet aanleer en aan moet werk," sê Elvis.
"Daar is net een manier om 'goed' te skryf, en dit is om aan te hou skryf!"
Hy verklap ook 'n paar geheime oor hoe hy van sy treffers geskryf het.
"Die belangrikste ding vir my met 'n liedjie is die idee waarom die liedjie gebou word.
"Ek hou altyd my skryfboekie en 'n pen byderhand vir daai oomblikke wanneer 'n moontlike idee by my opkom.
"Wanneer ek dan later by 'n instrument sit, kyk ek deur die verskillende idees en voel of een van hulle moontlik in daai oomblik tot my spreek. Dan probeer ek die idee ontwikkel saam met die instrument."
Hy gaan by die werkswinkel nog goue geheime van sy skryfproses verklap.
Vir Elvis Blue kan 'n goeie treffer jou soos 'n weerligstraal tref.
"'n Goeie liedjie kan op enige plek met jou gebeur. Mense dink altyd, die een of ander eksterne bron moet 'n mens inspireer, die berge of die see.
"Hoe meer jy skryf, hoe beter gaan jy skryf. So los die see en die berge en kom aan die skryf!"
Elvis sal saam met Lize Beekman, Jannie du Toit, Anna Davel, Hunter Kennedy, Jaconell Mouton, Brandon October, Karin Hougaard, Nick Matzikis (The Academy of Sound Engineering), Stephen Hollis (kopiereg-regskundige van Adams & Adams), asook Coenie de Villiers, die slypskool aanbied.
As jy lus is om jou skryflus aan te wakker en 'n bietjie aan jou liedjieskryfvaardighede te skaaf moet jy gou spring, want jy het net nog 'n week en 'n half om in te skryf.
Die werkswinkel word van Vrydag 25 Mei om 15:00 tot Sondag 27 Mei om 12:30 by die Afrikaanse Hoër Seunskool se Musiekakademie in Pretoria gehou.
Die koste per leerder beloop slegs R250. Verversings is ingesluit.
Indien twee aande se koshuisverblyf by die kursusgeld bygereken word, gaan dit leerders net R500 uit die sak jaag. Leerders is verantwoordelik vir hul eie vervoer.
Die sluitingsdatum vir inskrywings is 17 Mei 2018. Daar is plek vir slegs 30 deelnemers by vanjaar se werkswinkel.
Die opwindende gala-geleentheid van die Lucas Maree-liedjiewerkswinkel vind op 9 September om 15:00 in die Atterbury Teater in Pretoria plaas. Uitblinkers van vanjaar se werkswinkel gaan dan saam met Lize Beekman en Elvis Blue optree.
Vir meer inligting klik hier of kontak gerus vir Hannelie van Schalkwyk by 011 919 9012 of e-pos haar by [email protected].